El ple insta el Consell que exigisca a l'Estat la transferència de les competències dels servicis ferroviaris de Rodalies
28 de febrer 2020

![Imagen 1](/media/t0ujarnj/29_c_roberto-rovira.jpg)

El Ple Municipal de l'Ajuntament de Sagunt va aprovar en l'última sessió ordinària celebrada ahir instar el Consell perquè exigisca al Govern de l'Estat com a prioritària la transferència de les competències dels servicis ferroviaris de Rodalies al propi Consell, d'acord amb l'Article 49.15 de l'Estatut d'Autonomia. La proposta, amb les esmenes d'IP, va ser aprovada amb els vots a favor de PSOE, Compromís, EUPV, IP i Ciudadanos, l'abstenció del PP i el vot en contra de VOX.

Segons exposa la moció presentada pel portaveu d'EUPV, Roberto Rovira, els rodalies són un dels servicis bàsics de transport públic per a la ciutadania, un servici de primera necessitat diària per centenars de milers de valencianes i valencians. I no es pot permetre un funcionament pèssim com el que està tenint en els últims temps, i que està convertint una solució bàsica de mobilitat en un vertader problema per a la vida de la gent.  

Un altre dels acords aprovats pel ple de l'Ajuntament de Sagunt, instava el Consell a elaborar un estudi econòmic actualitzat dels costos de la transferència de competències dels servicis ferroviaris de Rodalies al Consell.​  

![](/media/bs1f3z1s/29_estacion-trenes_04.jpg)  

Segons les dades de l'Associació del Transport Públic, basades en les memòries de gestió de Renfe Viatgers sobre el servici valencià de Rodalies, entre els anys 2006 i 2008 el número d'usuaris ha caigut en un 42%, és a dir, dels 25,4 milions de viatgers registrats en el 2006 es va passar a 15,5 milions l'any 2018. La pròpia plataforma atribuix esta caiguda en picat a la mala qualitat del servici i a la mala gestió de les línies i de les obres que s'impulsen en les infraestructures ferroviàries del nostre territori. A més, van suprimir 7.793 trens en 2019, el 4,8% del total i 14 vegades més que en 2015. En el mateix període, s'ha disparat l'índex d'impuntualitat dels trens: el nucli de València és el més afectat per la impuntualitat a tot l'Estat espanyol, afectant un 11% dels trens. I tot això tenint en compte que Renfe ha incrementat el temps de viatge per  disposar de més marge a l'hora de complir amb els horaris.

El tercer acord de la moció aprovat pel ple també insta al Consell a exigir a l'Estat transferir a la Generalitat Valenciana les partides econòmiques per fer front a les inversions pendents per a l'optimització de la xarxa de rodalies a més de que s'incloga l'accés al Port de Sagunt en esta xarxa de rodalies.  

La moció presentada per EUPV assenyala que a totes les circumstàncies exposades se li suma un constant increment dels preus del bitllet, que en una dècada s'ha incrementat en un 50% a pesar que la inflació no arriba al 15%. Quan el Ministeri de Foment va anunciar la posada en marxa del Pla de Rodalies de València, va incloure, entre les mesures a desenvolupar, la creació d'una Comissió de Seguiment del citat pla. Es tracta d'un òrgan en el qual està representada la Generalitat i també el Ministeri de Foment, i que permet una fiscalització del treball que es porta a terme en el Pla, així com les previsions per al seu desenvolupament.  

Per tot això, l'últim punt dels acords aprovats insta el Consell a establir una periodicitat anual de la convocatòria de la Comissió de Seguiment del Pla de Rodalies de València per millorar la seua continuïtat i periodicitat i, sobretot, la seua eficàcia i que en la pròxima reunió de la Comissió de Seguiment es propose la modificació del pla de rodalies de la Comunitat Valenciana per incloure l'accés de rodalies al Port de Sagunt. Això és pel fet que, des que es va presentar el Pla l'any 2017, que inicialment constava de més de 1.400 milions d'euros i posteriorment es va quedar sense esta dotació, fins a l'actualitat, només ha sigut convocada una sessió d’este Pla de Seguiment de Rodalies, en sessió constitutiva que va tindre lloc el 5 de desembre de 2018.  

A pesar que la reunió va ser valorada com a positiva per les dos parts, no s'ha tornat a convocar més sessions de l'òrgan; entre altres motius, perquè el propi Pla de Rodalies no assenyala la periodicitat per a estes convocatòries.​  

​

*   [](http://www.facebook.com/sharer.php?u=https://aytosagunto.es/va/actualitat/el-ple-insta-el-consell-que-exigisca-a-l-estat-la-transferencia-de-les-competencies-dels-servicis-ferroviaris-de-rodalies/ "Facebook")
*   [](http://twitter.com/share?url=https://aytosagunto.es/va/actualitat/el-ple-insta-el-consell-que-exigisca-a-l-estat-la-transferencia-de-les-competencies-dels-servicis-ferroviaris-de-rodalies/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-insta-el-consell-que-exigisca-a-l-estat-la-transferencia-de-les-competencies-dels-servicis-ferroviaris-de-rodalies/ "Linked In")
*   [](mailto:?body=https://aytosagunto.es/va/actualitat/el-ple-insta-el-consell-que-exigisca-a-l-estat-la-transferencia-de-les-competencies-dels-servicis-ferroviaris-de-rodalies/)